;

**รู้ทัน! พยาธิแฝงกายใต้ผิว**

สถาบันโรคผิวหนัง กรมการแพทย์ เตือนประชาชนเกี่ยวกับโรคพยาธิชอนไชผิวหนัง เป็นโรคที่พบได้บ่อยในผู้ที่เดินเท้าเปล่า หรือเด็กที่นั่งเล่นบนพื้นดินที่ชื้นแฉะปนเปื้อนมูลสัตว์ แนะนำประชาชนควรสวมรองเท้าในขณะ ออกจากบ้านเสมอ หลีกเลี่ยงการนั่งหรือสัมผัสบนดินทรายที่อาจปนเปื้อนมูลสัตว์ ซึ่งจะทำให้พยาธิสามารถชอนไช เข้าสู่ผิวหนังได้

**นายแพทย์สกานต์ บุนนาค รองอธิบดีกรมการแพทย์** กล่าวว่า โรคพยาธิชอนไชผิวหนัง เป็นโรคผิวหนังที่เกิดจากพยาธิตัวกลมระยะตัวอ่อนชอนไชเข้าสู่ผิวหนัง โดยมักเกิดจากพยาธิปากขอที่พบในสัตว์หลายชนิด ซึ่งพบได้บ่อยที่สุด คือ จากแมวและสุนัข (*Ancylostoma braziliense*, *A.caninum*) จากวัวและควาย (*Uncinaria stenocephala* และ *Bunostomum phlebotomum*) และพยาธิเส้นด้ายของสัตว์ (*Strongyloides spp.*) สำหรับพยาธิตัวจี๊ด (*Gnathostoma spinigerum*) การเคลื่อนที่ตัวอ่อนของพยาธิจะอยู่ในผิวหนังชั้นลึก ย้ายที่ไปมา ต่างกับกลุ่มพยาธิปากขอ เนื่องจากไม่ใช่ที่อยู่ของพยาธิเหล่านี้ ทำให้พยาธิไม่สามารถเติบโตเป็นตัวแก่ในคนได้ จึงไชอยู่ในผิวหนังจนตายไปเอง หรือภูมิต้านทานของร่างกายมาจัดการหรือจากการรักษา

**นายแพทย์วีรวัต อุครานันท์ ผู้อำนวยการสถาบันโรคผิวหนัง** กล่าวว่า พยาธิตัวอ่อนในระยะติดต่อ พบในดินที่ชื้นแฉะที่ปนเปื้อนมูลสัตว์ และจะไชเข้าสู่ผิวหนังปกติ หรือผิวที่มีแผล ในคนที่เดินเท้าเปล่า หรือเด็กที่นั่งเล่นบนพื้นดิน หรือทรายบริเวณชายหาด อาการของผู้ที่ถูกพยาธิชอนไชผิวหนัง คือ อาการบวมแดง อักเสบและปวด พบผื่นบริเวณมือ เท้าหรือก้นที่สัมผัสกับดินทรายโดยตรง เห็นเป็นเส้นนูน แดง หรือตุ่มน้ำใส ขนาดประมาณ 3 มิลลิเมตรและอาจยาวได้ถึง 20 เซนติเมตร คดเคี้ยวไปมา ตามการไชของพยาธิ ซึ่งจะเคลื่อนที่ได้วันละ 2-3 มิลลิเมตร ถึงหลายเซนติเมตร มีอาการคันมาก อาการทางผิวหนังมักจะเกิดใน 1-5 วันหลังสัมผัส และคงอยู่ได้นาน 2-14 สัปดาห์หรือนานเป็นปี อาการอื่นๆ ที่อาจพบในผู้ป่วยบางราย เช่น อาการทางปอด อาจรู้สึกแสบร้อนที่หน้าอก และอาจมี เสียงหวีดและไอ

**แพทย์หญิงอรยา กว้างสุขสถิตย์ แพทย์ผู้เชี่ยวชาญด้านโรคผิวหนัง สถาบันโรคผิวหนัง** กล่าวเพิ่มเติม การรักษาโรคนั้นจะใช้ยาฆ่าพยาธิชนิด Albendazole 400 มิลลิกรัมต่อวัน นาน 3 วัน หรือ Ivermectin รับประทานครั้งเดียว เป็นการรักษาที่ได้ผลดี เนื่องจากในประเทศไทยพบอัตราการเป็นโรคพยาธิปากขอสูงในแมวและสุนัขจึงมีโอกาสที่พยาธิปนเปื้อนในสิ่งแวดล้อมมาก ในส่วนของการป้องกันที่ดีที่สุด คือ 1.สวมรองเท้าทุกครั้ง หรือ ไม่เดินเท้าเปล่าในขณะออกจากบ้าน 2.หลีกเลี่ยงการนั่งหรือสัมผัสดิน ทราย ที่ปนเปื้อนมูลสัตว์ 3.ถ่ายพยาธิในแมวและสุนัข เพื่อไม่ให้มีการแพร่ปรสิตสู่ดิน

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

#พยาธิไชผิวหนัง #กรมการแพทย์ #สถาบันโรคผิวหนัง #ทำดีที่สุดเพื่อทุกชีวิต

#สถาบันโรคผิวหนังที่ชาวไทยไว้วางใจและภาคภูมิใจ

-ขอขอบคุณ-

19 มิถุนายน 2568